SAUK se posisie verbeter, hoor parlement(Foto: Karen Sandison/African News Agency/ANA) Die SAUK se geldbestuur het dermate verbeter dat hulle van ŉ vrywaringsoudit (disclaimer, wanneer die ouditeur-generaal nie eens ŉ bevinding kan maak op grond van die entiteit se boekhouding nie) na ŉ gekwalifiseerde oudit kon vorder. Ondanks aansienlike verbeterings in die geldelike posisie van die SAUK het die korporasie se inkomste in die eerste ses maande van die huidige finansiële jaar erg afgeneem weens die pap ekonomie en die plaaslike voortsetting van die wêreldneiging dat advertensie-inkomste afneem. Van die SAUK se inkomste is 70% van advertensies afhanklik. R3 miljard se advertensies is op televisie verkoop en R1,6 miljard s’n op radio. Die radio-advertensiemark is egter veel meer stabiel, met spesifiek Radio 2000 wat uitgeblink het daarmee om hul advertensie-inkomste te verhoog. Die SAUK gaan al hoe meer oorskakel na aanlyn inkomste deur te begin geld vra vir byvoorbeeld potgooie en regstreekse stroming van programme om sodoende ŉ meer kommersiële aanslag aan hul aanlyn benadering te gee. Parlementslede het gehoor dat die benarde finansiële posisie van die SAUK tot gevolg het dat hulle nie die soort programinhoud kan koop wat hulle graag wil hê nie. Die swakste eienskappe in hul opset is powere interne beheermaatreëls en die feit dat oortreders nie streng genoeg gestraf word nie. Die sukkelende finansiële posisie van die korporasie het beteken dat meer aan salarisse en minder aan reklame en die uitbou van inligtingstegnologie bestee kon word. Dat daar soveel minder wanbesteding en soveel beter geldbestuur was, het die situasie egter verbeter, het die korporasie se bestuurders gesê.